Varzėja (upė)
Varzėja (port. Rio da Várzea 'varzėjos upė') – upė pietų Brazilijoje, Pietų Rio Grandės valstijoje; kairysis Urugvajaus upės intakas. Prasideda Košilja Grandės kalnagūbryje, ~600 m aukštyje, netoli į vakarus nuo Paso Fundo. Smarkiai vingiuoja daugiausia į šiaurės vakarus, šiaurę. Įteka į Urugvajų į vakarus nuo Irai miesto. Didžiausi intakai – Šadresas, Truvas, Sarandi (dešinieji), Braga (kairysis). Miestai prie Varzėjos: Karazinjas, Bara Funda, Rodejo Bonitas.